Diari Oficial de la Generalitat Valenciana


Sumari del DOGV 8802, del 30-04-2020 (2020/3112)

RESOLUCIÓ de 27 d'abril de 2020, del director general de LABORA Servei Valencià d'Ocupació i Formació, sobre continuació de procediments indispensables per a la protecció de l'interés general derivats de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8802

Data del DOGV
:   30-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3112


Data del document
:   27-04-2020

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * ajuda d'urgència
    * epidèmia
    * legislació
    * cura d'infermeria
    * informació dels treballadors
    * ajuda econòmica
    * malaltia infecciosa
    * política sanitària
    * cura de la salut
    * estat d'emergència
    * Dret del treball
    * manteniment de l'ocupació
    * salut pública

RESOLUCIÓ de 27 d'abril de 2020, del director general de LABORA Servei Valencià d'Ocupació i Formació, sobre continuació de procediments indispensables per a la protecció de l'interés general derivats de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/3112]  
  
  
El Reial decret 463/2020,de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, estableix en la seua disposició addicional tercera, apartat 1r, la suspensió dels termes i la interrupció dels terminis per a la tramitació dels procediments de les entitats del sector públic.  
  
No obstant això, el Reial decret 465/2020, de 17 de març, pel qual es modifica el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, en l'apartat 4 del seu article únic, modifica l'apartat 4 de la disposició addicional tercera del Reial decret 463/2020, i estableix:  
  
«4. Sense perjudici del que es disposa en els apartats anteriors, des de l'entrada en vigor d'aquest reial decret, les entitats del sector públic podran acordar motivadament la continuació d'aquells procediments administratius que fan referència a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis.»  
  
En el moment de la publicació del Reial decret pel qual es declara l'estat d'alarma, la Generalitat Valenciana, a través de LABORA, ja tenia publicades per a la seua gestió en aquest exercici 2020 diverses convocatòries d'ajudes de subvencions, entre les quals destaquen les següents:  
- Decret 271/2019, de 27 de desembre, del Consell, d'aprovació de les bases reguladores de la concessió directa de subvencions destinades al foment de l'ocupació de persones amb diversitat funcional o discapacitat en centres especials d'ocupació i enclavaments laborals, i convocatòria per a 2020 (DOGV 22.01.2020).  
- Resolució de 27 de desembre de 2019, del director general de LABORA Servei Valencià d'Ocupació i Formació, per la qual es convoquen les subvencions públiques destinades a la creació o el manteniment de les unitats de suport a l'activitat professional, com a mesura de foment de l'ocupació per a la inserció de persones amb diversitat funcional o discapacitat en centres especials d'ocupació, per a l'exercici 2020 (DOGV 8733, 05.02.2020), les ajudes del qual s'acullen a l'Ordre 13/2018, de 31 d'agost, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions públiques destinades a la creació o manteniment de les unitats de suport a l'activitat professional, com a mesura de foment de l'ocupació per a la inserció de persones amb diversitat funcional o discapacitat en centres especials d'ocupació (DOGV 6,09.2018).  
- Resolució de 27 de desembre de 2019, del director general de LABORA Servei Valencià d'Ocupació i Formació, per la qual es convoquen subvencions destinades a la integració sociolaboral de treballadors i treballadores en situació o en risc d'exclusió social en empreses d'inserció, per a 2020 (DOGV 24.02.2020).  
- Resolució de 27 de desembre de 2019, del director general de LABORA Servei Valencià d'Ocupació i Formació, per la qual es convoquen les subvencions públiques destinades a la integració sociolaboral de treballadors i treballadores en situació o en risc d'exclusió social en empreses d'inserció, mitjançant el finançament d'ajudes a les promotores de les empreses d'inserció, i en empreses ordinàries de treball per a 2020 (DOGV 24.02.2020).  
Aquestes dues últimes convocatòries s'acullen a L'Ordre 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball (DOGV 16.11.2018).  
  
Totes aquestes convocatòries d'ajudes i els procediments per a la seua tramitació afecten l?«interés general», ja que:  
1. L'objecte d'aquestes és la inserció sociolaboral de persones treballadores corresponents a col·lectius denominats «vulnerables», ja que es tracta de persones treballadores amb diversitat funcional o discapacitat o persones treballadores en situació o risc d'exclusió social.  
2. Les ajudes financen el manteniment dels llocs de treball, tant d'aquests treballadors i treballadores amb diversitat funcional o discapacitat i de treballadors i treballadores en situació o risc d'exclusió, com del personal tècnic i de suport necessari per a la prestació del treball per aquells i el desenvolupament dels itineraris personalitzats i serveis d'ajust personal i social que requereixen aquests/ treballadors i treballadores.  
3. En la majoria dels programes regulats en aquestes convocatòries ja s'han presentat sol·licituds d'ajudes. La suspensió de la instrucció, resolució i pagament dels expedients iniciats, suposaria la falta de finançament dels costos salarials d'aquests treballadors i treballadores, tant dels anteriors a la declaració de l'estat d'alarma com dels que es produïsquen durant aquesta per a aquells treballadors i treballadores als quals no se'ls haja suspés la relació laboral mitjançant els corresponents ERTO, la qual cosa agreujaria la situació actual ja complicada davant l'obligat confinament i paralització econòmica del país, i suspensió de moltes relacions laborals i que, davant la falta de finançament, podria abocar a la suspensió o extinció de contractes de treballadors i treballadores, que amb un finançament mínim s'hauria pogut evitar.  
  
4. D'altra banda, els terminis per a la resolució d'aquestes ajudes s'estableixen en les bases de tots els programes i en les convocatòries, i van des dels tres mesos per als programes als quals se'ls aplica el tràmit d'urgència fins als quatre mesos per a la resta.  
Per tot això, resolc:  
  
Primer  
Declarar d'interés general els procediments administratius relatius als programes d'ajudes regulats en les convocatòries relacionades en aquesta resolució.  
  
Segon  
Acordar la continuació de les fases d'instrucció, resolució i pagament del procediment de gestió de les sol·licituds presentades a l'empara de les citades convocatòries, encara que es mantinga l'estat d'alarma decretat pel Govern.  
  
Tercer  
No obstant això, els terminis de presentació de sol·licituds i de justificació de la despesa regulats en aquestes convocatòries continuen suspesos, d'acord amb el que es disposa en la disposició addicional tercera del Reial decret 463/2020, de 14 de març, llevat que les persones interessades manifesten la conformitat que no se suspenguen presentant la corresponent documentació.  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia, d'acord amb el que s'estableix en l'article 10 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan, en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que consideren convenient.  
  
València, 27 d'abril de 2020.- El director general de LABORA Servei Valencià d'Ocupació i Formació: Enric Nomdedéu i Biosca.